b'\n_START_ARTICLE_\nMarko Gruji\xc4\x87\n_START_SECTION_\nSteaua Ro\xc8\x99ie Belgrad\n_START_PARAGRAPH_\nGruji\xc4\x87 s-a n\xc4\x83scut la Belgrad, FR Iugoslavia (acum Serbia) \xc8\x99i este un produs al Stelei Ro\xc8\x99ii Belgrad, juc\xc3\xa2nd pentru toate categoriile de v\xc3\xa2rst\xc4\x83 ale acestui club, fiind c\xc4\x83pitanul genera\xc8\x9biei sale. \xc8\x98i-a f\xc4\x83cut debutul la profesioni\xc8\x99ti pentru Steaua Ro\xc8\x99ie, pe 26 mai 2013, \xc3\xaentr-un meci din Superliga Serbiei cu Voivodina._NEWLINE_La 17 mai 2015, Gruji\xc4\x87 a semnat un contract pe trei ani cu Steaua Ro\xc8\x99ie, p\xc3\xa2n\xc4\x83 \xc3\xaen 2018. Gruji\xc4\x87 a marcat primul gol la seniori pe 26 septembrie 2015 \xc3\xaempotriva lui Novi Pazar \xc3\xaentr-o victorie scor 2-0, d\xc3\xa2ndu-i o pas\xc4\x83 de gol lui Aleksandar Katai pentru al doilea gol. Gruji\xc4\x87 a f\xc4\x83cut parte din echipa Stelei Ro\xc8\x99ii care a stabilit un nou record de victorii consecutive (19) \xc3\xaen campionat, termin\xc3\xa2nd turul sezonului f\xc4\x83r\xc4\x83 \xc3\xaenfr\xc3\xa2ngere.\n_START_SECTION_\nLiverpool\n_START_PARAGRAPH_\n\xc3\x8en timpul toamnei, Gruji\xc4\x87 a fost urm\xc4\x83rit de o serie de echipe europene de renume, printre care Liverpool, Inter Milano, Juventus, Chelsea \xc8\x99i AC Milan. Antrenorul de la Liverpool, J\xc3\xbcrgen Klopp, l-a sunat personal pe Gruji\xc4\x87 personal pentru a-l convinge s\xc4\x83 vin\xc4\x83 pe Anfield, dar ini\xc8\x9bial tat\xc4\x83l lui Gruji\xc4\x87 nu a fost de acord, de\xc8\x99i fiul s\xc4\x83u \xc3\xae\xc8\x99i dorea mutarea. Secundul lui Klopp, \xc5\xbdeljko Buva\xc4\x8d, a zburat la Belgrad pentru a vorbi cu Gruji\xc4\x87, iar la 6 ianuarie 2016 a fost confirmat faptul c\xc4\x83 Gruji\xc4\x87 a fost cump\xc4\x83rat de c\xc4\x83tre Liverpool din Premier League, pentru 5,1 milioane de lire sterline, cu Gruji\xc4\x87 semn\xc3\xa2nd un contract pe cinci ani. La sosirea le echip\xc4\x83, Gruji\xc4\x87 i-a mul\xc8\x9bumit lui Klopp pentru c\xc4\x83 l-a convins s\xc4\x83 vin\xc4\x83 \xc8\x99i a declarat c\xc4\x83: \xe2\x80\x9eA\xc8\x99 alege pe Liverpool oric\xc3\xa2nd \xc3\xaen detrimentul lui Real Madrid \xc8\x99i Barcelona\xe2\x80\x9d._NEWLINE_El a fost imediat \xc3\xaemprumutat \xc3\xaenapoi la Steaua Ro\xc8\x99ie p\xc3\xa2n\xc4\x83 la sf\xc3\xa2r\xc8\x99itul sezonului pentru 740.000 \xc2\xa3, \xc8\x99i a c\xc3\xa2\xc8\x99tigat SuperLiga cu Steaua Ro\xc8\x99ie \xc3\xaen timpul \xc3\xaemprumutului. Gruji\xc4\x87 a terminat sezonul cu 29 de meciuri, 6 goluri, 7 pase \xc8\x99i a fost votat \xc3\xaen echipa anului \xc3\xaen SuperLiga pentru contribu\xc8\x9bia sa la sezonul \xc3\xaen care Steaua Ro\xc8\x99ie a terminat ne\xc3\xaenvins\xc4\x83._NEWLINE_La 20 august 2016, Gruji\xc4\x87 \xc8\x99i-a f\xc4\x83cut debutul \xc3\xaen Premier League pentru Liverpool \xc3\xaentr-un meci pierdut cu 2-0 \xc3\xaempotriva lui Burnley, intr\xc3\xa2nd \xc3\xaen locul lui Adam Lallana \xc3\xaen minutul 78.\n_START_SECTION_\n\xc3\x8emprumutul la Cardiff\n_START_PARAGRAPH_\nLa data de 17 ianuarie 2018, Gruji\xc4\x87 a fost \xc3\xaemprumutat la echipa de Championship Cardiff City, pentru restul sezonului 2017-2018. El \xc8\x99i-a f\xc4\x83cut debutul pentru club trei zile mai t\xc3\xa2rziu, juc\xc3\xa2nd \xc3\xaentr-o remiz\xc4\x83 scor 0-0 cu Sheffield Wednesday. Primul gol al lui Gruji\xc4\x87 pentru Cardiff a fost cel dintr-o victorie acas\xc4\x83 cu 2-1 \xc3\xaempotriva lui Barnsley, la 6 martie 2018, marcat dintr-un \xc8\x99ut de la distan\xc8\x9b\xc4\x83 imediat dup\xc4\x83 \xc3\xaenceputul celei de-a doua reprize.\n_START_SECTION_\n\xc3\x8emprumutul la Hertha BSC\n_START_PARAGRAPH_\nLa 19 august 2018, Gruji\xc4\x87 s-a al\xc4\x83turat clubului de Bundesliga Hertha BSC pe un \xc3\xaemprumut de un an. El a marcat primul s\xc4\x83u gol pentru club \xc3\xaen 8 decembrie, \xc3\xaentr-o victorie scor 1-0 asupra lui Eintracht Frankfurt. Antrenorul de la Hertha, Pal Dardai, l-a apreciat pe Gruji\xc4\x87 ca fiind \xe2\x80\x9ecel mai bun mijloca\xc8\x99 de la Hertha Berlin din ultimii 20 de ani\xe2\x80\x9d.\n_START_SECTION_\nCariera la na\xc8\x9bional\xc4\x83\n_START_PARAGRAPH_\nGruji\xc4\x87 a reprezentat Serbia la toate na\xc8\x9bionalele de tineret de la sub 16 ani p\xc3\xa2n\xc4\x83 la sub 21 de ani \xc8\x99i a fost component al echipei Serbiei care a c\xc3\xa2\xc8\x99tigat Campionatul Mondial FIFA U20 \xc3\xaen 2015 \xc3\xaen Noua Zeeland\xc4\x83._NEWLINE_\xc3\x8en mai 2016, Gruji\xc4\x87 \xc8\x99i-a f\xc4\x83cut debutul interna\xc8\x9bional pentru echipa na\xc8\x9bional\xc4\x83 a Serbiei, dup\xc4\x83 ce a intrat \xc3\xaen locul lui Nemanja Mati\xc4\x87, \xc3\xaentr-o victorie cu 2-1 \xc3\xaempotriva Ciprului._NEWLINE_\xc3\x8en mai 2018 a fost numit \xc3\xaen lotul l\xc4\x83rgit al Serbiei pentru Campionatul Mondial din 2018 din Rusia._NEWLINE_\xc3\x8en iunie 2018 a fost ales \xc3\xaen echipa Serbiei pentru Campionatul Mondial din 2018 dar nu a reu\xc8\x99it s\xc4\x83 joace \xc3\xaen niciun meci.\n_START_SECTION_\nStil de joc\n_START_PARAGRAPH_\nAv\xc3\xa2nd o \xc3\xaen\xc4\x83l\xc8\x9bime de 1,91 m, Gruji\xc4\x87 a fost descris ca fiind \xe2\x80\x9e\xc3\xaenalt, sprinten, sim\xc8\x9bindu-se confortabil cu mingea la picior \xc8\x99i cu o gam\xc4\x83 bun\xc4\x83 de pase\xe2\x80\x9d \xc8\x99i a fost numit \xe2\x80\x9enoul Mati\xc4\x87\xe2\x80\x9ddin cauza asem\xc4\x83n\xc4\x83rii sale at\xc3\xa2t ca fizic c\xc3\xa2t \xc8\x99i ca pozi\xc8\x9bie pe teren, juc\xc3\xa2nd tot pe postul de mijloca\xc8\x99 defensiv ca Nemanja Mati\xc4\x87.'